आत्मघाती हमले में कंधार के मेयर की मौत  
अफगानिस्तान के राष्ट्रपति हामिद करजई के निकट सहयोगी और कंधार के मेयर गुलाम हैदर हमीदी की बुधवार को एक आत्मघाती हमले में मौत हो गई।
अफगानिस्तान के राष्ट्रपति हामिद करजई के निकट सहयोगी और कंधार के मेयर गुलाम हैदर हमीदी की बुधवार को एक आत्मघाती हमले में मौत हो गई। इसके साथ ही इस माह अफगानिस्तान में मारे जाने वाले शीर्ष अधिकारियों की संख्या तीन हो गई है। इसी शहर में करजई के भाई की हत्या कर दी गई थी।  पुलिस प्रमुख अब्दुल रजेक ने बताया कि हमलावर ने विस्फोटक को अपनी पगड़ी में छुपा रखा था। हमले के समय हमीदी स्थानीय लोगों से मुलाकात कर रहे थे। लोग एक भूमि विवाद के संदर्भ में बात करने के लिए उनके पास पहुंचे थे। तालिबान ने इस हमले की जिम्मेदारी ली है।  तालिबान प्रवक्ता कारी यूसुफ अहमदी ने बताया, एक स्वयंसेवी ने आत्मघाती हमला कर कंधार के मेयर की हत्या कर दी। इससे पहले कंधार प्रांतीय गवर्नर के प्रवक्ता जलमई अयूबी ने बताया कि इस हमले में एक नागरिक भी मारा गया तथा एक अन्य नागरिक और सुरक्षाकर्मी घायल हो गए।  कंधार प्रांत के उप पुलिस प्रमुख शेर शाह युसूफजई ने बताया कि आत्मघाती हमलावर ने अपनी पगड़ी में विस्फोटक छुपा कर रखा था। जैसे ही मेयर कार्यालय पहुंचे, हमलावर ने विस्फोटक को उड़ा दिया। संसद के ऊपरी सदन के सदस्य बिसमुल्ला अफगान मल ने कंधार से मेयर की मौत की पुष्टि की।